SKRIFTLIG FORESPØRGSEL E-3896/02

af Kathleen Van Brempt (PSE) til Kommissionen

(14. januar 2003)

Om: Forskning med henblik på en mindsket og bæredygtig anvendelse af pesticider

Kommissionen anfører i sin meddelelse (KOM(2002) 349) om en tematisk strategi for bæredygtig anvendelse af pesticider, at der er blevet finansieret mere end 200 projekter i forbindelse med pesticider, men at det ikke klart fremgår, i hvilket omfang disse forskningsprojekter bidrager til en bæredygtig anvendelse af pesticider.

Kommissionen bedes oplyse følgende:

1. Hvor mange af disse projekter er blevet finansieret, over hvilken periode og med hvilket beløb (i forhold til det samlede forskningsprojekt)?

2. Hvor mange projekter (og for hvilket beløb) tager sigte på:

a) kontrol med pesticidrester i jord, vand og luft

b) kontrol med reststoffer i fødevarer

c) forsknings i de sundhedsmæssige virkninger af pesticider

d) forskning i de miljømæssige virkninger af pesticider

e) udvikling af alternative metoder til at bekæmpe skadedyr inden for landbruget

f) udvikling af alternative metoder til at bekæmpe skadedyr uden for landbruget og for biocider

g) udarbejdelse af en integreret dyrkningsmetode inden for landbruget

h) mindskelse af anvendelsen og afhængigheden af pesticider generelt?

3. Hvorledes offentliggør Kommissionen resultaterne af en sådan forskning og/eller udbreder dem proaktivt inden for Unionen?

Svar afgivet på Kommissionens vegne af Philippe Busquin

(14. februar 2003)

1. Fra 1984 til 2002 blev der ydet støttet til 298 projekter vedrørende pesticider som led i Fællesskabets rammeprogrammer på forskningsområdet. En liste over titlerne på projekterne, opdelt efter rammeprogram, sendes direkte til det ærede medlem og Europa-Parlamentets generalsekretariat (bilag I). I dag udføres den mest relevante forskning i tilknytning til strategien for bæredygtig anvendelse af pesticider imidlertid som led i projekter, som modtager støtte under det 5. rammeprogram. Fra 1999 til 2002 ydede EU støtte til 114 projekter vedrørende pesticider, i alt 164,7 millioner EUR , svarende til 1,2 % af det samlede budget for det 5. rammeprogram for forskning og udvikling.

2. Tabellen i bilag II, som sendes direkte til det ærede medlem og Europa-Parlamentets generalsekretariat, giver et overblik over projekterne, fordelt efter de emner, der er opstillet i den skriftlige forespørgsel. Disse oplysninger er baseret på projekter, der har modtaget støtte under det 5. Rammeprogram i relation til strategien for bæredygtig anvendelse af pesticider.

3. Kommissionen offentliggør resultaterne af forskningsprojekterne gennem projektoversigter i kataloger og på Cordis-databasen, som er tilgængelig via Cordis-netstedet. Desuden omfatter hvert forskningsprojekt en særlig formidlingsstrategi, f.eks. offentliggørelse i videnskabelige tidsskrifter, præsentationer på konferencer og møder. Ved afslutningen på forskningsprojekterne skal konsortierne fremlægge nærmere oplysninger om projektresultaterne i en teknologi-gennemførelsesplan, som senere offentliggøres på Cordis. Yderligere oplysninger om projekter kan ligeledes findes på http://europa.eu.int/comm/research/agriculture/research_themes/plant_health.html. I 2003 vil dette netsted også give adgang til resultaterne af projekterne.